बमुश्किल पुलिस ने महिलाओं को हटाया
घुंघचाई। मनमाने ढंग से चकबंदी का आरोप लगाते हुए महिलाओं ने खेत जुताई का विरोध किया। विरोध को लेकर ट्रैक्टर के आगे लेटी महिलाओं को मौके पर पहुंची पुलिस ने बमुश्किल हटाया। एसीओ मसूद शेरवानी ने बताया कि चकबंदी में कोई गड़बड़ी नहीं हुई है। बेवजह कुछ लोग विरोध कर रहे है। बलरामपुर चौकी इंचार्ज राजेश बाबू सक्सेना ने अभद्रता से इनकार किया है।
मालूम हो कि गांव बिलंदपुर अशोक में चकबंदी मनमाने ढंग से होने का आरोप लगाते हुए आठ दिन पहले किसानों ने प्रदर्शन कर पुतला फूंका था। इधर, गांव में बुधवार को फिर चकबंदी टीम कब्जा दिलाने पहुंची। इसकी भनक लगने पर एकत्र हुई महिलाओं ने हंगामा कर विरोध शुरू कर दिया। उत्तेजित महिलाएं सांठ-गांठ से कुछ बड़े किसानों को लाभ देने का आरोप लगा रहीं थी। विरोध को लेकर चकबंदी टीम ने दुबारा नाप की, लेकिन इससे उत्तेजित महिलाएं संतुष्ट नहीं थी। दुबारा नाप होने पर कुछ किसानों ने ट्रैक्टर खेतोें में घुसाकर जुताई शुरू कर दी। इस पर विरोध कर रही महिलाएं ट्रैैक्टरों के सामने लेट गई। सूचना पर पहुंची पुलिस ने बमुश्किल महिलाओं को हटाया। प्रदर्शनकारी महिलाओेें ने पुलिस पर जबरिया खदेड़ने आदि का आरोप लगाया। विरोध करने वाली महिलाओं में सरिता देवी, रामबेटी, कलावती, धर्मवती, नन्हीं देवी, हरदेवी आदि थी।